
Godkjenning av MASTER’S DEGREE PROGRAMME IN GEOLOGY

Bakgrunn

Universitetet har 12 godkjente engelskspråklige mastergradsprogram. Disse studieprogrammene fordeler seg på to hovedtyper; de som er paralleller eller dubletter av norskspråklige program, og de som kun finnes som engelskspråklige program. Til den første kategorien hører Det matematisk-naturvitenskapelige fakultet sine 5 engelskspråklige mastergradsprogram. Innen disse 5 studieprogrammene finnes det i alt 19 studieretninger. De øvrige engelskspråklige programmene ved Universitetet i Tromsø tilbys kun som engelskspråklige program. Delvis er dette også tverrfaglige studieprogram der flere fakultet deltar i undervisningen. De genuine engelskspråklige mastergradsstudiene er etablert spesielt i den hensikt å rekruttere utenlandske studenter til Universitetet, men erfaring viser at de også er interessante søknadsalternativer for norske studenter. 

Godkjenning av de engelskspråklig mastergradsprogram ved Det matematisk-naturvitenskapelige fakultet

Universitetsstyret har i tre tidligere saker behandlet godkjenningssøknader av engelskspråklige program ved Universitetet. I saksframleggene har universitetsdirektøren problematisert ulike sider ved å tilby samme mastergradsprogram både på engelsk og norsk istedenfor å etablere egne engelskspråklige program. Særlig behovet for klar og interesseskapende markedsføring for å kunne rekruttere fra utlandet, skulle tilsi at Universitetet burde opprette genuine studietilbud rettet spesielt mot utenlandske studenter. 

Til tross for dette er alle søknadene fra Det matematisk-naturvitenskapelige fakultet anbefalt godkjent av universitetsdirektøren. Betingelsene for godkjenning fra styrets side har vært at driften av dem vil måtte skje innenfor fakultetets økonomiske rammer og at studenter som er tatt opp til ett studieprogram, ikke skal kunne overflyttes til parallellprogrammet dersom det undervises på et annet språk. Studentene skal vite før de starter på et emne om undervisningen er på norsk eller engelsk.

I søknaden av 11.03.04 om godkjenning av engelskspråklig mastergradsstudium i geologi presiserer fakultetet at studenter som blir tatt opp til Master’s Degree in Geology, vil få undervisning, veiledning, eksamen og vitnemål på engelsk, se vedlegg. Tilsvarende vil de som blir tatt opp til det norske mastergradsstudiet i geologi få undervisningen på norsk.

Universitetsdirektørens vurderinger

Det er flere interne og eksterne hensyn å ta når den engelskspråklige programporteføljen for universitetet skal vurderes og bestemmes. Økonomi, kvalitet og rekrutteringspotensiale er de viktigste hensynene. Universitetet trenger flere studenter innenfor realfagene og har en målsetning om å øke antall utenlandske studenter. Det er gjennom rekruttering av selvfinansierende utenlandske studenter at universitetet i framtida kan ha håp om å øke antallet utenlandske studenter i særlig grad. Til dette formålet trenger universitetet et mindre antall konkurransedyktige, engelskspråklige, gjerne tverrfaglige mastergradsprogram, med forankring i universitetets særskilte faglige fortrinn. Slike engelskspråklige studieprogram vil også kunne ha et rekrutteringspotensiale blant norske studenter. 

Siden Det matematisk-naturvitenskapelige fakultet allerede har fått godkjent engelskspråklige paralleller av fem av sine syv norskspråklige mastergradsprogram, ser universitetsdirektøren ingen grunn til at Master’s Degree in Geology ikke skal få godkjenning på de samme betingelsene som fakultetets øvrige engelskspråklige mastergradsprogram.

Universitetsdirektøren mener allikevel at det er et skritt i feil retning å velge ensidig dubleringsstrategien for å rekruttere flere studenter. Konsekvensen er et stort antall studieprogram, med mange studieretninger innenfor hvert program, for svært få studenter. Det er en reell fare for at kostnaden ved denne strategien blir for høg, særlig med hensyn til undervisning og oppfølging av enkeltstudenter i stedet for hele kull. Likeså blir dette også en kostbar løsning administrativt, ikke minst med tanke på det kvalitetssikringsarbeidet institusjonene nå er pålagt å gjennomføre. 

Det totale antallet studieprogam ved universitetet synes ualminnelig høyt sett i forhold til antall studenter. Universitetsdirektøren vil derfor i løpet av høsten ha en total gjennomgang av alle studieprogrammene med tilhørende studieretninger ved Universitetet i Tromsø. 

Forslag til vedtak:

1. Universitetsstyret godkjenner etablering av det engelskspråklige studieprogrammet Master’s Degree Programme in Geology med tre studieretningene Hard Rock Geology, Arctic Marine Geology & Geophysics og Sedimentology Quaternary Geology fra og med studieåret 2004-05.

2. Universitetsstyret legger til grunn at etablering og drift av Master’s Degree Programme skjer innenfor de økonomiske rammene fakultet

har til disposisjon, og at studenter tatt opp til studieprogrammet ikke 

skal kunne overflyttes  eller oppfordres til å bytte til parallellprogram

gitt på et annet språk enn det de faktisk er tatt opp til.

